ระเบียบคณะกรรมการจัดสรรที่ดินจังหวัดประจวบคีรีขันธ์ ว่าด้วยการระงับการจดทะเบียนสิทธิและนิติกรรมในที่ดินจัดสรร พ.ศ. 2552

ระเบียบคณะกรรมการจัดสรรที่ดินจังหวัดประจวบคีรีขันธ์
ระเบียบคณะกรรมการจัดสรรที่ดินจังหวัดประจวบคีรีขันธ์
ว่าด้วยการระงับการจดทะเบียนสิทธิและนิติกรรมในที่ดินจัดสรร
พ.ศ. ๒๕๕๒
 

อาศัยอำนาจตามความในมาตรา
๑๔ (๔) มาตรา ๕๐ แห่งพระราชบัญญัติการจัดสรรที่ดิน พ.ศ. ๒๕๔๓
และเพื่อให้เป็นไปตามระเบียบคณะกรรมการจัดสรรที่ดินกลาง
คณะกรรมการจัดสรรที่ดินจังหวัดประจวบคีรีขันธ์
จึงกำหนดหลักเกณฑ์และวิธีการระงับการจดทะเบียนสิทธิและนิติกรรมในที่ดินจัดสรรไว้ ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการจัดสรรที่ดินจังหวัดประจวบคีรีขันธ์
ว่าด้วยการระงับการจดทะเบียนสิทธิและนิติกรรมในที่ดินจัดสรร พ.ศ. ๒๕๕๒

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ นิติบุคคลหมู่บ้านจัดสรร
หรือนิติบุคคลตามกฎหมายอื่น
หรือผู้จัดสรรที่ดินซึ่งดำเนินการเพื่อการบำรุงรักษาสาธารณูปโภคตามที่ได้อนุมัติจากคณะกรรมการ
ที่มีความประสงค์ขอให้พนักงานเจ้าหน้าที่ระงับการจดทะเบียนสิทธิและนิติกรรมในที่ดินจัดสรรของผู้ค้างชำระเงินค่าบำรุงรักษาและการจัดการสาธารณูปโภคติดต่อกันตั้งแต่หกเดือนขึ้นไป
ต้องมีหนังสือแจ้งให้ผู้ค้างชำระทราบล่วงหน้าอย่างน้อยสิบห้าวัน เมื่อครบกำหนดแล้วให้แจ้งเป็นหนังสือต่อเจ้าพนักงานที่ดินจังหวัดประจวบคีรีขันธ์
หรือเจ้าพนักงานที่ดินจังหวัดประจวบคีรีขันธ์สาขา
ซึ่งที่ดินนั้นตั้งอยู่พร้อมหลักฐานการแจ้งเจ้าของที่ดิน

ข้อ ๔ เมื่อเจ้าพนักงานที่ดินจังหวัดประจวบคีรีขันธ์
หรือเจ้าพนักงานที่ดินจังหวัดประจวบคีรีขันธ์สาขา ได้รับแจ้งตามข้อ ๓ แล้ว
ให้สั่งระงับการจดทะเบียนสิทธิและนิติกรรมแล้วดำเนินการ ดังต่อไปนี้
(๑)
ลงในบัญชีอายัด (บ.ท.ด. ๒๗) โดยระบุว่า ระงับการจดทะเบียนสิทธิและนิติกรรมตามมาตรา
๕๐ แห่งพระราชบัญญัติการจัดสรรที่ดิน พ.ศ. ๒๕๔๓ ตามหนังสือนิติบุคคล............ลงวันที่............. แล้วลงลายมือชื่อกำกับไว้ พร้อม วัน เดือน ปี
(๒)
เขียนคำสั่งห้ามโอน (ท.ด. ๓๗)
กลัดติดไว้ตรงด้านหน้าของหนังสือแสดงสิทธิในที่ดินฉบับสำนักงานที่ดิน
สำหรับที่ดินแปลงที่ถูกระงับ
เมื่อดำเนินการตามวรรคหนึ่งเสร็จแล้ว
ให้เจ้าพนักงานที่ดินจังหวัดประจวบคีรีขันธ์
หรือเจ้าพนักงานที่ดินจังหวัดประจวบคีรีขันธ์สาขา
ทำเป็นหนังสือแจ้งเจ้าของที่ดินเรื่องการระงับการจดทะเบียนสิทธิและนิติกรรม
ในวันที่ลงบัญชีอายัด

ข้อ ๕ เมื่อเจ้าของที่ดินผู้ค้างชำระเงินค่าบำรุงรักษาและการจัดการสาธารณูปโภค
ได้ชำระเงินค่าบำรุงรักษาและการจัดการสาธารณูปโภคพร้อมค่าปรับครบถ้วนถูกต้องแล้ว
ให้นิติบุคคลหมู่บ้านจัดสรรหรือนิติบุคคลตามกฎหมายอื่น หรือผู้จัดสรรที่ดินซึ่งดำเนินการเพื่อการบำรุงรักษาสาธารณูปโภคตามที่ได้รับอนุมัติจากคณะกรรมการ
มีหนังสือแจ้งให้เจ้าพนักงานที่ดินจังหวัดประจวบคีรีขันธ์ หรือ
เจ้าพนักงานที่ดินจังหวัดประจวบคีรีขันธ์สาขา
ยกเลิกการระงับการจดทะเบียนสิทธิและนิติกรรมภายในเจ็ดวัน
นับแต่วันที่เจ้าของที่ดินชำระเงินดังกล่าว
หรือเจ้าของที่ดินอาจนำหลักฐานการชำระเงินที่ครบถ้วนมาขอให้เจ้าพนักงานที่ดินจังหวัดประจวบคีรีขันธ์
หรือ เจ้าพนักงานที่ดินจังหวัดประจวบคีรีขันธ์สาขา
ยกเลิกการระงับการจดทะเบียนสิทธิและนิติกรรมก็ได้

ข้อ ๖ เมื่อเจ้าพนักงานที่ดินจังหวัดประจวบคีรีขันธ์
หรือ เจ้าพนักงานที่ดินจังหวัดประจวบคีรีขันธ์สาขา ได้รับแจ้งตามข้อ ๕ แล้ว
ให้สั่งยกเลิกการระงับการจดทะเบียนสิทธิและนิติกรรมแล้วให้ขีดฆ่ารายการในบัญชีอายัดด้วยหมึกแดง
และบันทึกไว้ในช่อง ๖ (จัดการเสร็จ) โดยระบุว่า ยกเลิกคำสั่งระงับการจดทะเบียนสิทธิและ
นิติกรรม ตามหนังสือนิติบุคคล........ ลงวันที่.........หรือตามหลักฐานการชำระเงิน
เลขที่............ลงวันที่.........
แล้วลงลายมือชื่อกำกับไว้พร้อมวัน เดือน ปี และปลดคำสั่งห้ามโอน (ท.ด. ๓๗) ออก
กรณีที่เจ้าของที่ดินนำหลักฐานการชำระเงินที่ครบถ้วนมาขอยกเลิกระงับการจดทะเบียนสิทธิและนิติกรรม
ให้เจ้าพนักงานที่ดินจังหวัดประจวบคีรีขันธ์ หรือ เจ้าพนักงานที่ดินจังหวัดประจวบคีรีขันธ์
สาขา ทำหนังสือแจ้งผู้มีความประสงค์ตามข้อ ๓
เรื่องยกเลิกการระงับการจดทะเบียนสิทธิและนิติกรรมในวันที่ยกเลิกด้วย


ประกาศ ณ วันที่ ๒๒
พฤษภาคม พ.ศ. ๒๕๕๒
ปานชัย บวรรัตนปราณ
ผู้ว่าราชการจังหวัดประจวบคีรีขันธ์
ประธานกรรมการจัดสรรที่ดินจังหวัดประจวบคีรีขันธ์








ปริยานุช/จัดทำ
๒๙ มิถุนายน ๒๕๕๒

ศิรวัชร์/ปรับปรุง
๒๙ เมษายน ๒๕๕๙
[๑] ราชกิจจานุเบกษา
เล่ม ๑๒๖/ตอนพิเศษ ๘๖ ง/หน้า ๑๘/๑๙ มิถุนายน ๒๕๕๒